Obdavčevanje prodaje dopisnic

Pojasnilo DURS, št. 4230-476/2010-2, 6. 1. 2011

Na vprašanje davčnega zavezanca, ali dopisnice sodijo med oproščene dejavnosti v skladu s 44. členom ZDDV-1, odgovarjamo:

Dobava dopisnice, ki ni neposredno povezana z opravljanjem univerzalne poštne storitve, ni oproščena plačila DDV. 

Na podlagi 17. točke prvega odstavka 42. člena Zakona o davku na dodano vrednost – ZDDV-1 (Uradni list RS, št. 10/10-UPB2 in 85/10) je plačila DDV oproščeno izvajanje univerzalne poštne storitve, v celoti ali delno, kot je opredeljena v zakonu, ki ureja poštne storitve, ter dobava blaga, ki je z njo neposredno povezana. Oprostitev se ne nanaša na storitve in z njimi neposredno povezane dobave blaga, ki jih izvajalci univerzalne poštne storitve opravijo v skladu s pogoji, o katerih je bilo z uporabniki teh storitev posebej dogovorjeno. Navedena določba ZDDV-1 je začela veljati 1. januarja 2011.

Prvi odstavek 70.a člena Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10 in 110/10) določa, da so storitve, ki spadajo v univerzalno poštno storitev iz 17. točke prvega odstavka 42. člena ZDDV-1, storitve iz nabora univerzalne poštne storitve po zakonu, ki ureja poštne storitve, ki jih izvaja izvajalec univerzalne poštne storitve, ki je to pravico pridobil na podlagi imenovanja Agencije za pošto in elektronske komunikacije Republike Slovenije. 

V skladu z drugim odstavkom tega člena pravilnika se oprostitev plačila DDV ne nanaša na storitve in z njimi neposredno povezane dobave blaga iz 17. točke prvega odstavka 42. člena ZDDV-1, kadar je izpolnjen vsaj en izmed naslednjih pogojev:
•	je njihova izvedba posledica individualnega dogovora o vsebini pogodbe;
•	je njihova izvedba dogovorjena na podlagi splošnih pogojev, ob hkrati dogovorjenih drugačnih pogojih prenosa ali po nižjih cenah, kot so sicer v skladu z enotno tarifo na podlagi zakona, ki ureja poštne storitve, dostopne drugim uporabnikom.
Če davčni zavezanec uporabniku opravi univerzalno poštno storitev in mu v povezavi s to storitvijo dobavi tudi dopisnico, je ta dobava oproščena v skladu s 17. točko prvega odstavka 42. člena ZDDV-1. Davčni zavezanec namreč v tem primeru opravi univerzalno poštno storitev ter dobavo blaga, ki je s to storitvijo neposredno povezana. Na ozemlju Republike Slovenije ima dovoljenje za izvajanje univerzalne poštne storitve Pošta Slovenije d.o.o. 

Nadalje ZDDV-1 v 5. točki 44. člena določa, da je plačila DDV oproščena dobava kolkov, poštnih znamk po nominalni vrednosti, ki se uporabljajo za poštne storitve na ozemlju Slovenije ter drugih znamk.

Iz navedenega izhaja, da dobava dopisnice, ki je ne dobavi izvajalec univerzalne poštne storitve v povezavi z izvajanjem univerzalne poštne storitve, ni oproščena plačila DDV.